चार घंटे गुज़र चुके थे। दोपहर ढलने के बाद जंगली जानवर निकल आते हैं, इस पूर्वसूचना ने एक माँ के कमजोर मन को समझाया कि शाम होने के पूर्व निकल लो। वैसे भी पथरीले रास्ते पर, कभी ऊपर, कभी नीचे चढ़ते- उतरते चलने में समय लगता, बीच-बीच में सुस्ताते हुए आगे बढ़ना आनंददायक था। हम इसी प्रकार वापसी की इच्छा लिए लौट चले। अब कई पर्यटक आते दिखाई पड़े। हमने उन्हें सहज रास्ता बताया और बिना विलंब के लौट आने की बिन माँगी सलाह दी। शाम के छह बज चुके थे। अब हमने फिर से टेरेस पर अपनी जगह बनाई। और सितारों से बतियाने लगे। हमारे पास इतनी खूबसूरत रात का सान्निध्य पाने का इस बार यह अंतिम अवसर था। मैं इस सुख को अधिक से अधिक भोगना चाहती थी। बच्चों ने मेरी भावना की कद्र की, और मुझे कुछ देर अकेले छोड़ दिया। रात के दस-ग्यारह बजे होंगे या कुछ अधिक। गेस्ट हाउस के परिचारक के निवेदन पर मोबाइल की रोशनी के सहारे नीचे बिना रेलिंग वाली पथरीली सीढ़ियाँ उतरने लगी। हवा के तेज़ झोकों ने मोमबत्तियाँ बुझा दी थीं, मगर आज मुझे भय नहीं, इस परिवेश ने मुझे और मैंने इन्हें अपना लिया था। पहाड़ पर रहने की वास्तविक अनुभूति यहीं आकर हुई और इसी तहखानेनुमा मंजिल में हुई।